Ma en seun steel glo miljoene by Inkomstediens(Argieffoto) ŉ 63-jarige ma en haar 38-jarige seun het Maandag in die landdroshof in Bellville in die Wes-Kaap verskyn ná hulle glo miljoene rande van die Suid-Afrikaanse Inkomstediens (SAID) gesteel het. ŉ Lasbrief is vir die inhegtenisneming van dié ma en seun van Kaapstad, Antoinette en John L’ Amour Pender, is verlede week Dinsdag uitgereik. Zinzi Hani, woordvoerder van die Valke, sê John, ŉ geregistreerde belastingpraktisyn, het tussen 2010 en 2016 na bewering verskeie vervalste fakture by die SAID namens sy ma – wat ŉ geregistreerde belastingbetaler is – ingedien. “’n Aanvanklike ouditondersoek deur die Inkomstediens het aan die lig gebring dat die fakture na bewering vervals is,” sê Hani. “Hierdie fakture het die Inkomstediens meer as R1 miljoen uit die sak gejaag.” Die saak is na die Valke verwys wat tot die ma en seun se inhegtenisneming gelei het. Die twee sal na verwagting weer op 26 Februarie in die hof verskyn.